CELEX: 52017JC0024
Language: lt
Date: 2017-07-10
Title: Bendras pasiūlymas TARYBOS SPRENDIMAS dėl Sąjungos pozicijos Bendradarbiavimo taryboje, įsteigtoje Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimu

EUROPOS KOMISIJA
            Briuselis, 2017 07 10
            JOIN(2017) 24 final
            2017/0157(NLE)
            Bendras pasiūlymas
            TARYBOS SPRENDIMAS
            dėl Sąjungos pozicijos Bendradarbiavimo taryboje, įsteigtoje Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimu
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               ES ir Armėnijos santykiai šiuo metu grindžiami 1999 m. liepos 1 d. įsigaliojusiu Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimu (toliau – Partnerystės ir bendradarbiavimo susitarimas) ir 2015 m. peržiūrėta Europos kaimynystės politikos (EKP) programa
                  1
               . Pagrindiniai principai, kuriais šiomis aplinkybėmis grindžiami dvišaliai santykiai, yra didesnė šalių partnerių diferenciacija ir didesnė šių šalių prisiimama atsakomybė.
            
            
               Šalys susitarė dėl partnerystės prioritetų, kaip numatyta EKP peržiūroje. Šie prioritetai yra suskirstyti į grupes pagal prioritetus, dėl kurių susitarta 2015 m. gegužės mėn. Rygoje vykusiame Rytų partnerystės aukščiausiojo lygio susitikime. Šiame dokumente apžvelgiamos svarbiausios bendro darbo 2017–2020 m. sritys. Jis nepaveiks bendradarbiavimo kitose srityse, tačiau juo ateityje bus grindžiamas finansinis bendradarbiavimas.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Partnerystės prioritetai dera su šios srities ES politikos prioritetais. Šie prioritetai – tai stabilizuoti kaimynystę politikos, ekonomikos ir saugumo srityse, siekti ES interesų ir skleisti visuotines vertybes.
               
            
            
               •Suderinamumas su kitomis Sąjungos politikos sritimis
            
            
               
                  Siūlomi partnerystės prioritetai parengti atsižvelgiant į ilgalaikius ES įsipareigojimus savo rytinei partnerei ir yra visiškai suderinti su Visuotine Europos Sąjungos užsienio ir saugumo politikos strategija. Šioje strategijoje raginama, užmezgant glaudesnius santykius, investuoti į rytinių valstybių ir jų visuomenių atsparumą. Vadovaujantis šiuo integruotu požiūriu į atsparumą, sprendžiamos aktualiausios valdžios, ekonomikos, visuomenės, klimato ir (arba) energetinio pažeidžiamumo problemos.
               
               
                  Šiame dokumente taip pat atsižvelgiama į tokius klausimus kaip:
               
            
            
               ·būtinybė stiprinti demokratiją ir teisinę valstybę;
            
            
               ·žmogaus teisių, pagrindinių laisvių ir gero valdymo skatinimas;
            
            
               ·didesnis dėmesys tarptautiniam bendradarbiavimui kovojant su terorizmu, konfliktų prevencijai bei regiono stabilumui ir
            
            
               ·galimybė skatinti tvarų augimą ir užimtumą aktyvesne prekyba visapusiškai veikiančios rinkos ekonomikos šalyje, kuri yra Eurazijos ekonominės sąjungos narė, tačiau kartu yra pasiryžusi daugelio sektorių politiką laipsniškai suderinti su ES politika.
            
            
               2.TEISINIAI ASPEKTAI
            
            
               
                  Šis pasiūlymas dėl Tarybos sprendimo dėl Sąjungos pozicijos Partnerystės ir bendradarbiavimo susitarimu įsteigtoje Bendradarbiavimo taryboje dėl partnerystės prioritetų patvirtinimo grindžiamas Sutarties dėl Europos Sąjungos veikimo (SESV) 218 straipsnio 9 dalimi. Partnerystės prioritetų patvirtinimo materialinis teisinis pagrindas yra tas pats kaip Partnerystės ir bendradarbiavimo susitarimo sudarymo.
               
               
                  Partnerystės prioritetus numatyta patvirtinti ES ir Armėnijos bendradarbiavimo tarybos sprendimu, kai Europos Sąjungos Taryba, remdamasi SESV 218 straipsnio 9 dalimi, patvirtins ES poziciją Bendradarbiavimo taryboje. Patvirtintais partnerystės prioritetais bus remiamasi rengiant Europos kaimynystės priemonės programas.
               
            
            
               2015 m. gruodžio 14 d. Tarybos išvadose dėl Europos kaimynystės politikos peržiūros palankiai įvertinti bendrame komunikate „Europos kaimynystės politikos peržiūra“ išdėstyti pasiūlymai
                  2
               . Šiais pasiūlymais siekiama „toliau plėtoti santykius su šalimis partnerėmis, kurios nori su ES palaikyti gilesnius santykius, grindžiamus bendromis vertybėmis“. Bendrame komunikate pabrėžiama, kad partnerystės prioritetai – „pagalbos prioritetų nustatymo pagrindas“, kaip nustatyta Europos kaimynystės priemonės reglamente.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
         
         
            
               •Galiojančių teisės aktų ex post vertinimas / tinkamumo patikrinimas
            
            
               
                  Netaikoma.
               
            
            
               •Konsultacijos su suinteresuotosiomis šalimis
            
            
               
                  Šie dokumentai parengti po išsamių konsultacijų su atitinkamomis Komisijos tarnybomis ir valstybių narių atstovais Europos Sąjungos Tarybos Rytų Europos ir Vidurinės Azijos darbo grupėje. Šiuose dokumentuose taip pat atsižvelgiama į diskusijas su ES partneriais Armėnijoje.
               
               
                  2017 m. kovo mėn. Jerevane vyko konsultacijos su pilietinės visuomenės suinteresuotaisiais subjektais. Šios konsultacijos buvo vykdomos vadovaujantis peržiūrėtoje Europos kaimynystės politikoje nustatytomis kryptimis.
               
               
                  Pridedamame dokumente atsižvelgta į visas svarbiausias išsakytas pastabas. Jos susijusios su:
               
            
            
               ·teisminių institucijų nepriklausomumo stiprinimu ir teise į teisingą bylos nagrinėjimą;
            
            
               ·palankia aplinka pilietinei visuomenei;
            
            
               ·pagrindinių laisvių apsauga;
            
            
               ·lyčių lygybe; 
            
            
               ·sustiprinta visų lygių švietimo sistema ir 
            
            
               ·kova su korupcija.
            
            
               •Tiriamųjų duomenų rinkimas ir naudojimas
            
            
               
                  Atitinkami teminiai tiriamieji duomenys surinkti Europos Komisijos būstinėje (Briuselyje) arba ES delegacijoje Armėnijoje (Jerevane).
               
            
            
               •Poveikio vertinimas
            
            
               
                  Netaikoma.
               
            
            
               •Reglamentavimo tinkamumas ir supaprastinimas
            
            
               
                  Netaikoma.
               
            
            
               •Pagrindinės teisės
            
            
               
                  Poveikio pagrindinėms teisėms ES valstybėse narėse nebus.
               
            
         
         
            
               
                  Poveikis pagrindinėms teisėms Armėnijoje turėtų būti teigiamas. Šis įvertinimas grindžiamas pagal partnerystės prioritetus Armėnijos prisiimtais įsipareigojimais:
               
            
            
               ·skatinti pagrindines laisves;
            
            
               ·įgyvendinti rinkimų reformą remiantis Europos saugumo ir bendradarbiavimo organizacijos (ESBO) Demokratinių institucijų ir žmogaus teisių biuro pateiktomis rekomendacijomis; 
            
            
               ·skatinti teisminių institucijų nepriklausomumą;
            
            
               ·įgyvendinti viešojo administravimo reformą ir taip skatinti gerą valdymą ir
            
            
               ·stiprinti saugumo sektoriaus subjektų atskaitomybę.
            
            
               Žmogaus teisių srityje ES ir Armėnija palaiko reguliarų dialogą, kuriuo siekiama spręsti problemas, be kitų, šiose srityse: 
            
            
               ·žodžio laisvės; 
            
            
               ·žiniasklaidos laisvės; 
            
            
               ·asociacijų laisvės; 
            
            
               ·kankinimo, netinkamo elgesio ir kalinimo sąlygų; 
            
            
               ·diskriminacijos ir smurto dėl lyties; 
            
            
               ·moterų teisių ir vaiko teisių; 
            
            
               ·tautinėms mažumoms priklausančių asmenų apsaugos ir 
            
            
               ·religijos laisvės.
            
            
               4.POVEIKIS BIUDŽETUI
            
            
               
                  Be ankstesnių tarptautinių ES įsipareigojimų poveikio, papildomo poveikio biudžetui nebus. Paskesnis poveikis biudžetui bus nustatomas atskiruose pasiūlymuose, pavyzdžiui, dėl būsimos 2017–2020 m. Europos kaimynystės priemonės bendros paramos sistemos.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  ES ir Armėnijos partnerystės prioritetų įgyvendinimas bus stebimas reguliariai – bent kartą per metus. Ši stebėsena bus vykdoma taikant peržiūros mechanizmus ir rengiant su dvišaliu ES ir Armėnijos bendradarbiavimu pagal Partnerystės ir bendradarbiavimo susitarimą susijusius susitikimus.
               
            
         
         
            
               6.PAGRINDŽIAMIEJI DOKUMENTAI
            
            
               (a)Europos Bendrijų bei jų valstybių narių ir Armėnijos partnerystės ir bendradarbiavimo susitarimas, pasirašytas 1996 m. balandžio 22 d. (OL L 239, 1999 9 9)
            
            
               (b)Bendras komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos kaimynystės politikos peržiūra“ (JOIN/2015/050 final)
            
            
               (c)2015 m. gruodžio 14 d. Tarybos išvados dėl Europos kaimynystės politikos peržiūros
            
            
               (d)2014 m. kovo 11 d. Europos Parlamento ir Tarybos reglamentas (ES) Nr. 232/2014, kuriuo sukuriama Europos kaimynystės priemonė (OL L 77/27, 2014 3 15)
            
            
               (e)Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimo protokolas dėl Europos Sąjungos ir Armėnijos Respublikos bendrojo susitarimo, kuriuo nustatomi Armėnijos Respublikos dalyvavimo Sąjungos programose bendrieji principai, pasirašytas 2012 m. gruodžio 17 d. (OL L 174, 2014 6 13)
            
            
               (f)Europos Sąjungos ir Armėnijos susitarimas dėl neteisėtai gyvenančių asmenų readmisijos, pasirašytas 2013 m. balandžio 19 d. (OL L 87, 2013 3 27)
            
            
               (g)Europos Sąjungos ir Armėnijos susitarimas dėl vizų režimo supaprastinimo, pasirašytas 2012 m. gruodžio 17 d. (OL L 289, 2013 10 31)
            
            
               (h)Bendra deklaracija dėl Europos Sąjungos ir Armėnijos partnerystės judumo srityje, 2011 m. spalio 28 d., Liuksemburgas
            
            
               2017/0157 (NLE)
            
            
               Bendras pasiūlymas
            
            
               TARYBOS SPRENDIMAS
            
            
               dėl Sąjungos pozicijos Bendradarbiavimo taryboje, įsteigtoje Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimu
            
            
               EUROPOS SĄJUNGOS TARYBA,
            
            
               atsižvelgdama į Europos Sąjungos sutartį, ypač į jos 37 straipsnį,
            
            
               atsižvelgdama į Sutartį dėl Europos Sąjungos veikimo, ypač į jos 207 ir 209 straipsnius kartu su 218 straipsnio 9 dalimi,
            
            
               atsižvelgdama į Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimą (toliau – Partnerystės ir bendradarbiavimo susitarimas), ypač į jo 78 straipsnį,
            
            
               atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrą pasiūlymą,
            
            
               kadangi:
            
            
               (1)1996 m. balandžio 22 d. buvo pasirašytas Partnerystės ir bendradarbiavimo susitarimas;
            
         
         
            
               (2)Šalys susitarė derėtis dėl partnerystės prioritetų, kuriais galėtų remtis ir į kuriuos galėtų sutelkti dėmesį bendradarbiaudamos atskiruose sektoriuose;
            
            
               (3)Šalys susitarė dėl partnerystės prioritetų, kuriuos turės patvirtinti Partnerystės ir bendradarbiavimo susitarimu įsteigta Bendradarbiavimo taryba;
            
            
               (4)Sąjungos poziciją, kurios turi būti laikomasi Bendradarbiavimo taryboje, dėl ES ir Armėnijos partnerystės prioritetų priėmimo turi priimti Taryba,
            
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Sąjungos pozicija Bendradarbiavimo taryboje, įsteigtoje Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimu, dėl ES ir Armėnijos partnerystės prioritetų patvirtinimo grindžiama prie šio sprendimo pridedamu Bendradarbiavimo tarybos rekomendacijos projektu.
            
            
               2 straipsnis
            
            
               Šis sprendimas įsigalioja jo priėmimo dieną.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2015 m. gruodžio 14 d. Tarybos išvados dėl Europos kaimynystės politikos peržiūros.
               
               
                  
                     (2)
                  JOIN(2015) 50; 2015 11 18.
               
            
      
    ---documentbreak--- 
      
         
               EUROPOS KOMISIJA
            Briuselis, 2017 07 10
            JOIN(2017) 24 final
            PRIEDAS
            prie
            Bendro pasiūlymo dėlTARYBOS SPRENDIMO
            dėl Sąjungos pozicijos Bendradarbiavimo taryboje, įsteigtoje Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimu
            
               
         
         
            
               [2017 M. ... ... D.] ES IR ARMĖNIJOS BENDRADARBIAVIMO TARYBOS REKOMENDACIJA NR. XX/2017
            
            
            
               Dėl ES ir Armėnijos partnerystės prioritetų
            
            
            
               ES IR ARMĖNIJOS BENDRADARBIAVIMO TARYBA,
            
            
            
               atsižvelgdama į Europos Bendrijų bei jų valstybių narių ir Armėnijos Respublikos partnerystės ir bendradarbiavimo susitarimą, ypač į jo 78 straipsnį,
            
            
            
               kadangi:
            
            
               (1)
                     1996 m. balandžio 22 d. buvo pasirašytas ir 1999 m. liepos 1 d. įsigaliojo Europos Bendrijų bei jų valstybių narių ir Armėnijos partnerystės ir bendradarbiavimo susitarimas (toliau – Partnerystės ir bendradarbiavimo susitarimas);
            
            
                (2)
                     remdamosi Partnerystės ir bendradarbiavimo susitarimo 95 straipsniu, Šalys imasi visų bendrųjų ar specialiųjų priemonių, reikalingų prievolėms pagal Susitarimą vykdyti, ir užtikrina, kad būtų pasiekti Susitarime numatyti tikslai;
            
            
               (3)
                     atlikus Europos kaimynystės politikos peržiūrą pasiūlyta pradėti naują bendradarbiavimo su šalimis partnerėmis etapą, abipusiškai prisiimant daugiau atsakomybės;
            
            
               (4)
                     ES ir Armėnija nori sutvirtinti savo partnerystę ir susitarti dėl 2017–2020 m. laikotarpio prioritetų, skirtų Armėnijos atsparumui ir stabilumui palaikyti ir stiprinti;
            
            
                (5) 
                     todėl Partnerystės ir bendradarbiavimo susitarimo Šalys suformulavo ES ir Armėnijos partnerystės prioritetus, kurie padės įgyvendinti ES ir Armėnijos partnerystės ir bendradarbiavimo susitarimą, daugiausia dėmesio skiriant bendradarbiavimui siekiant drauge nustatytų bendrų interesų,
            
            
            
               NUSPRENDĖ:
            
            
            
               1 straipsnis
            
            
         
         
            
               Bendradarbiavimo taryba patvirtina ES ir Armėnijos partnerystės prioritetus, išdėstytus priede.
            
            
            
               2 straipsnis
            
            
            
               Ši rekomendacija įsigalioja jos priėmimo dieną.
            
            
            
               Priimta Briuselyje [2017 m. ... ... d.]
            
            
            
               Bendradarbiavimo tarybos vardu
            
            
            
               Pirmininkas
            
            
            
               ***
            
            
               
            
               PRIEDAS
            
            
            
            
               
                                          
                       
            
            
            
         
         
            
            
               EUROPOS SĄJUNGOS
            
            
            
               ir 
            
            
            
               ARMĖNIJOS 
            
            
            
               partnerystės prioritetai 
            
            
            
            
            
            
            
            
            
            
            
               
            
               I. Aplinkybės
            
            
         
         
            
               1996 m. balandžio 22 d. buvo pasirašytas ir 1999 m. liepos 1 d. įsigaliojo Europos Bendrijų bei jų valstybių narių ir Armėnijos partnerystės ir bendradarbiavimo susitarimas (toliau – Partnerystės ir bendradarbiavimo susitarimas). ES ir Armėnija 2017 m. vasario 6 d. užbaigė derybas dėl Išsamaus ir tvirtesnio partnerystės susitarimo (toliau – ITPS), kurio tekstas baigiamas rengti pasirašyti. ES ir Armėnijos partnerystės prioritetų tikslas – lengvinti partnerių bendradarbiavimą, be kita ko, pagal naująjį susitarimą. Partnerystės prioritetais siekiama sutvirtinti ES ir Armėnijos ryšius ir skatinti visuotines vertybes bei stabilumą, atsparumą, saugumą ir klestėjimą, remiantis demokratija, žmogaus teisėmis, teisinės valstybės principu ir tvariu ekonomikos augimu bei atvirumu. Jie atitinka Armėnijos Respublikos ir ES nustatytus prioritetus, įskaitant nustatytuosius Europos kaimynystės politikos (EKP) peržiūroje
                  1
               . Partnerystės prioritetai grindžiami bendros atsakomybės ir diferencijavimo principais, o juos rengiant remtasi keturiais prioritetais
                  2
               , dėl kurių bendrai sutarta 2015 m. Rytų partnerystės aukščiausiojo lygio susitikime Rygoje ir kuriuos kaip būsimo darbo gaires abi šalys patvirtino per paskutinį 2016 m. gegužės mėn. ES ir Rytų partnerystės užsienio reikalų ministrų susitikimą. Partnerystės prioritetai taip pat dera su darnaus vystymosi tikslais iki 2030 m. ir 2015 m. Paryžiaus susitarimu, taip pat su juose nustatytais įsipareigojimais spręsti klausimus, susijusius su ekonominiu, aplinkos ir socialiniu tvarumu bei klimato kaita.
            
            
            
               ES ir Armėniją sieja bendri interesai ir vertybės, visų pirma atsižvelgiant į Armėnijos vykdomas ekonomines ir politines reformas ir jos dalyvavimą regionų bendradarbiavimo projektuose, be kita ko, pagal Rytų partnerystės programą. Naujuoju išsamiu susitarimu bus atnaujintas ir apibrėžtas teisinis dvišalių santykių pagrindas ir šį postūmį reikėtų išnaudoti ES ir Armėnijos santykiams sutvirtinti, be kitų dalykų, susitariant dėl partnerystės prioritetų. Ši nauja visa apimanti sistema ir prioritetinės bendradarbiavimo sritys bus apibrėžtos remiantis abipusišku glaudesnio bendradarbiavimo interesu, kartu atsižvelgiant į kitus ES ir Armėnijos tarptautinius įsipareigojimus.
            
            
            
               Partnerystės prioritetai grindžiami ankstesniu vaisingu bendradarbiavimu, be kita ko, įgyvendinant EKP veiksmų planą, kurį jie pakeis. Šiais partnerystės prioritetais turėtų būti remiamasi nustatant reguliariai vykstančių politinio dialogo susitikimų ir sektorių dialogų darbotvarkę, kaip apibrėžta naujajame Susitarime, kuriuo taip pat bus remiamasi įgyvendinant ir stebint prioritetus.
            
            
            
               Šiais partnerystės prioritetais bus grindžiamas būsimasis ES ir Armėnijos finansinis bendradarbiavimas ir programavimas, visų pirma kita 2017–2020 m. laikotarpio Bendra paramos Armėnijai programa.
            
            
            
               
            
               II. Prioritetai
            
            
            
               Partnerystės prioritetais atsižvelgiama į bendrus interesus ir sutelkiamas dėmesys į tas sritis, kuriose bendradarbiavimas abipusiškai naudingas. Remdamosi bendromis vertybėmis ir tvirtai pasiryžusios laikytis demokratijos ir pagarbos žmogaus teisėms principo, Armėnija ir ES toliau sieks pagrindinių regioninio stabilumo rėmimo tikslų. Pilietinė visuomenė yra svarbi Rytų partnerystės dalyvė, todėl ES ir Armėnija toliau lengvins jos dalyvavimą įgyvendinant šiuos prioritetus. Ekonominis bendradarbiavimas siekiant tvaraus augimo – tai abipusiškai labai svarbi sritis, kurioje sieksime pasinaudoti visomis įmanomomis verslo aplinkos gerinimo galimybėmis. Augimas turi būti spartesnis ir įtraukesnis, todėl reikės stiprinti atitinkamus viešųjų institucijų gebėjimus ir žmogiškąjį kapitalą, taip pat toliau tobulinti valdymą ir gerinti infrastruktūros jungtis. Išsprendus šiuos klausimus bus sukurtos palankios sąlygos tvirtesniam bendradarbiavimui pagrindiniuose sektoriuose ir didesniam judumui, o tai bus naudinga visiems piliečiams – tiek ES, tiek Armėnijos. Prioritetai yra susiję tarpusavyje ir stiprina vienas kitą. Laikantis daugiadalykio ir kompleksinio požiūrio, kuris yra būtinas tikslui pasiekti, kiekvieną prioritetinę temą sudaro keli elementai. Tai apima bendrą aktyvų įsitraukimą į daugiašalius bendradarbiavimo forumus, įskaitant pagal Rytų partnerystės programą.
            
            
            
               1. Institucijų ir gero valdymo stiprinimas 
            
            
            
               ES ir Armėnija yra pasiryžusios toliau bendradarbiaudamos skatinti žmogaus teises, teisinės valstybės principą ir pagrindines laisves. Bendradarbiaudamos jos nuolat gerins Armėnijos viešąjį administravimą, gerą valdymą ir teismines institucijas, intensyvins kovą su korupcija ir stiprins pilietinę visuomenę. Lyčių lygybės, aplinkos ir socialiniai klausimai bus įtraukti į visas sritis.
            
            
            
               Daugiausia dėmesio bus skiriama atitinkamų teisės aktų, tarp jų – naujosios Konstitucijos, įgyvendinimui ir vykdymui. Rinkimų reforma, dėl kurios sutarta 2016 m. rugsėjo mėn. ir kuri parengta, be kita ko, remiantis Europos saugumo ir bendradarbiavimo organizacijos ir jos Demokratinių institucijų ir žmogaus teisių biuro rekomendacijomis, taikoma nuo 2017 m. balandžio 2 d. vykusių Parlamento rinkimų. Šalys taip pat sieks toliau plėtoti palankią aplinką pilietinei visuomenei, įskaitant socialinių partnerių organizacijas, ir jos dalyvavimą sprendimų priėmime. Su pilietine visuomene konsultuotasi rengiant šiuos partnerystės prioritetus ir jos vaidmuo taip pat bus svarbus stebint jų įgyvendinimą.
            
            
            
               Šalys dės daugiau pastangų, kad būtų reformuotas viešasis administravimas, įskaitant vietos institucijas ir teisėsaugą. Ypač daug dėmesio bus skirta teisinei valstybei, teisminių institucijų nepriklausomumo skatinimui, teisei kreiptis į teismą ir teisei į teisingą bylos nagrinėjimą. Ši reforma bus pradėta parengiant strateginę viešojo administravimo reformos programą. Bendradarbiaudami siekiame stiprinti valdžios sektoriaus atskaitomybę ir veiksmingumą tokiomis priemonėmis kaip modernus žmogiškųjų išteklių valdymas, kartu atsižvelgiant į lyčių aspektą, ir platus e. valdžios naudojimas, be kita ko, sveikatos sektoriuje. Politikos formavimas ir vertinimas bus grindžiamas aiškiais įrodymais, kuriuos, be kitų šaltinių, teiks aukštos kokybės statistikos tarnyba.
            
         
         
            
            
               Kova su korupcija bus administracinės reformos ir šalies pastangų įtvirtinti teisinės valstybės principą pagrindas. Bendradarbiaujant daugiausia dėmesio bus skiriama tam, kad būtų sustiprintos kovos su korupcija institucijos ir peržiūrėti teisės aktai, visų pirma susiję su viešųjų pirkimų sistema ir turto deklaravimo sistema, kurių tinkamą įgyvendinimą būtina užtikrinti, ir viešųjų funkcijų vykdymo valdymu tose srityse, kuriose su ekonominiais ir kitais interesais siejama rizika yra didžiausia (viešieji pirkimai, muitinė, leidimų išdavimas), siekiant užtikrinti aukštus etikos standartus ir išvengti interesų konflikto. Vadovaudamosi atitinkamomis ITPS nuostatomis Šalys paramos priemones įgyvendina laikydamosi patikimo finansų valdymo principų ir bendradarbiaudamos užtikrina ES ir Armėnijos finansinių interesų apsaugą.
            
            
            
               Bendradarbiavimu saugumo sektoriuje bus siekiama didinti saugumo sektoriaus subjektų atskaitomybę ir spręsti abipusiškai svarbias problemas, su kuriomis susiduriama kovojant su organizuotu nusikalstamumu, narkotikais ir terorizmu, įskaitant terorizmo finansavimą ir pinigų plovimą, tokiomis priemonėmis, kuriomis gerbiamos įvairiuose susitarimuose, kuriais reglamentuojami ES ir Armėnijos santykiai, nustatytos nuostatos dėl teisingumo, laisvės ir saugumo. Tolesnis sienų valdymo modernizavimas turės dvejopos naudos: padės didinti šalies bei regiono saugumą ir plėtoti ekonomiką, nes bus lengvinama teisėta prekyba. Šalys taip pat bendradarbiaus nusikalstamu būdu įgyto turto susigrąžinimo srityje – bus patobulinta Armėnijos teisinė sistema ir įsteigta visateisė turto susigrąžinimo tarnyba.
            
            
            
               2. Ekonominis vystymasis ir rinkos galimybės
            
            
            
               Bendras Šalių tikslas – tvarus ir įtraukus Armėnijos ekonominis vystymasis. Tvariam augimui būtina patikima ekonominė politika, kuria užtikrinamas makroekonominis ir finansinis stabilumas. Įgyvendinant šią politiką svarbus nuolatinis įsipareigojimas vykdyti tvarią biudžeto politiką, kartu neatsisakant kapitalo bei socialinių išlaidų ir sukaupiant išteklių, būtinų reaguoti į išorės sukrėtimus.  Viešųjų finansų valdymas (svarbus valdymo bei demokratijos ir ekonominio vystymosi elementas) bus neatsiejamas nuo geriausios tarptautinės praktikos principų. Siekiant didesnio finansų sektoriaus patikimumo ir atsparumo, bus toliau pagal tarptautines normas ir geriausią praktiką stiprinama bankų priežiūra. Muitinės ir mokesčių administravimo modernizavimas ir reformavimas, taip pat tarptautinis bendradarbiavimas kovos su sukčiavimu srityje ir jos sustiprinimas padės surinkti daug daugiau pajamų.
            
            
            
               Geresnė verslo aplinka – esminė ekonominio vystymosi sąlyga. Todėl prioritetinės sritys bus šios: tolesnis administracinių procedūrų paprastinimas ir administracinių išlaidų mažinimas, geresnė mažųjų ir vidutinių įmonių (MVĮ) galimybė gauti finansavimą patikimoje ir diversifikuotoje finansų rinkoje, taip pat geresnė nuosavybės teisių apsauga ir įgyvendinimo užtikrinimas. Stiprios verslo rėmimo organizacijos ir verslo asociacijos gali padėti ekonominės veiklos vykdytojams pasinaudoti naujomis galimybėmis ir susitirpinti jų balsą formuojant ekonominę politiką. ES ir Armėnija sieks užtikrinti, kad Armėnijos įmonės turėtų daugiau galimybių dalyvauti tarptautinėse vertės grandinėse, įtraukdamos ES ir Armėnijos ekonominės veiklos vykdytojus, o tai paskatins technologijų ir žinių perdavimą. Siekiant šio tikslo labai svarbus verslo rėmimo organizacijų vaidmuo, o ES parama padedant Armėnijos ir Europos įmonėms užmegzti kontaktus gali sustiprinti nacionaliniu lygmeniu dedamas pastangas. Armėnijos dalyvavimas tarptautinėse vertės grandinėse gali apimti tiesiogines užsienio investicijas, kurios savo ruožtu gali tą dalyvavimą sustiprinti ir paspartinti, o tai gali padėti ugdyti ir stiprinti vietos gebėjimus ir kompetenciją; todėl labai svarbu gerinti investicijų sistemą – didinti jos skaidrumą, patikimumą ir efektyvumą. Kad investicijų aplinka būtų palanki verslui, taip pat būtina veiksminga konkurencija produktų ir paslaugų rinkose, kurią užtikrina stipri, nepriklausoma konkurencijos institucija, besilaikanti aukščiausių etikos standartų, turinti galimybę naudotis veiksmingu antimonopolinių teisės aktų vykdymo užtikrinimo mechanizmu ir veiksminga intelektinės nuosavybės teisių apsauga. Verslo lengvinimo aspekto įtraukimas į visas politikos sritis padės skatinti augimą. Norint užtikrinti, kad ekonominis vystymasis būtų įtraukus ir padėtų gerinti visų Armėnijos piliečių gerovę, būtina moderni užimtumo ir socialinė politika. Taip pat būtinos tinkamos institucijos, užtikrinančios veiksmingą darbo sąlygų, įskaitant darbuotojų saugą ir sveikatą, priežiūrą.
            
            
            
               Svarbu įgyvendinti bendrą Armėnijos vystymosi strategiją, taip pat atskirų sektorių strategijas (MVĮ strategiją ir Europos iniciatyvos „Small Business Act“ vertinimo rekomendacijas, eksporto rėmimo, kaimo plėtros strategijas ir pan.), kad būtų galima aktyviai dalyvauti MVĮ (COSME) ir moksliniams tyrimams bei inovacijoms („Horizontas 2020“) skirtose ES programose ir tobulinti informacinės ir ryšių technologijos (IRT) reglamentavimo aplinką ir infrastruktūrą visapusiškai pasinaudojant šiose srityse ES teikiama parama.
            
            
            
               Norint modernizuoti Armėnijos ekonomiką ir visuomenę, svarbu skatinti skaitmeninę ekonomiką, be kita ko, Armėnijos skaitmeninę aplinką suderinant su ES bendrąja skaitmenine rinka.
            
            
            
               Šių strategijų įgyvendinimo stebėsenos priemonės turėtų apimti viešojo ir privačiojo sektorių dialogą bei konsultacijas su pilietinės visuomenės organizacijomis, įskaitant socialinių partnerių organizacijas.
            
            
            
               Žalioji ekonomika gali labai prisidėti prie darnaus vystymosi. Aplinkos klausimai, tarp jų – klimato kaitos, bus įtraukti į visas atitinkamas politikos sritis.
            
            
            
               ES ir Armėnija jau veiksmingai bendradarbiauja žemės ūkio, regionų ir kaimo plėtros srityse, kad skatintų ūkininkų būrimąsi į grupes ir pridėtinės vertės grandinių kūrimą visoje Armėnijoje. Nors žemės ūkis ir natūrinis ūkininkavimas teikia galimybių apsirūpinimo maistu saugumo ir neoficialaus užimtumo požiūriu, svarbu toliau plėtoti šio sektoriaus konkurencingumą, be kita ko, tokiomis priemonėmis kaip gebėjimų stiprinimas ir galimybių gauti finansavimą skatinimas. Remdamosi ankstesne patirtimi ir savo veiksmus koordinuodamos su visų lygmenų viešojo administravimo reforma, Šalys visuose regionuose toliau stiprins ekonominę, socialinę ir teritorinę sanglaudą.
            
         
         
            
            
               3. Jungtys, energijos vartojimo efektyvumas, aplinka ir klimato politikos veiksmai 
            
            
            
               Armėnija – žemyninė šalis – yra priversta spręsti jungčių keliamas problemas. Problemų dėl atokumo ir ribotų jungčių su ekonominės, politinės ir socialinės veiklos centrais patiria ir kai kurie šalies regionai. Bendradarbiavimas šiose srityse su ES ir kitomis Rytų partnerystės šalimis, visų pirma Gruzija, gali padėti palengvinti padėtį, kurią lemia Armėnijos geografinė padėtis.
            
            
            
               Geresnės vidaus ir tarpvalstybinės jungtys padėtų sustiprinti Armėnijos augimo potencialą, nes daugėtų verslo galimybių, gerėtų transportas, logistika ir vertės grandinių jungtys. Automobilių keliai, geležinkeliai ir oro keliai – pagrindinės Armėnijos transporto rūšys. Pagrindinės Armėnijos prekybos partnerės yra ES, Rusija ir Kinija, todėl kroviniai dažniausiai gabenami traukinių keltais iš Gruzijos uostų. Šalys bendradarbiaudamos parengs greito muitinio įforminimo pasienyje procedūras, nes jos būtinos norint išvengti brangių visų rūšių transporto prastovų.
            
            
            
               Šalys, vadovaudamosi aiškiais prioritetais, taip pat bendradarbiaudamos vykdys išplėsto pagrindinio tinklo plėtros (TEN-T) projektus, kad pagerintų Armėnijos prieigą prie tarptautinių rinkų. Be to, bus skatinamas bendradarbiavimas kelių eismo saugos srityje, aprėpiant tiek infrastruktūros, tiek politikos aspektus. Investicijos į infrastruktūrą turėtų nekenkti aplinkai ir didinti atsparumą klimato kaitos poveikiui.
            
            
            
               Siekiant užtikrinti veiksmingas jungtis ir plėtoti rinką ne tik artimojoje kaimynystėje, svarbu vykdyti civilinės aviacijos reformą, kurią įgyvendinus bus galima su ES sudaryti aviacijos susitarimą.
            
            
            
               Geras aplinkos valdymas (visų pirma poveikio aplinkai vertinimo ir strateginio poveikio vertinimo naudojimas, galimybė susipažinti su informacija apie aplinką ir teisė kreiptis į teismus aplinkos klausimais) ir aplinkos bei klimato politikos aspektų įtraukimas į atitinkamas politikos sritis bus tvirtas darnaus vystymosi pagrindas. Į naująjį Susitarimą įtrauktais aplinkos srities įsipareigojimais bus remiamasi įgyvendinant atitinkamas reformas. Didesnis energijos vartojimo efektyvumas leis greitai, žymiai ir tvariai taupyti ir kartu padės pereiti prie mažataršės ir klimato kaitos poveikiui atsparios ekonomikos; gyvenamųjų pastatų sektoriuje tokie veiksmai gali būti susieti su pagal Merų paktą vykdomu darbu. Būtina užtikrinti aukšto lygio branduolinę saugą, todėl turi būti remiamasi Tarptautinės atominės energijos agentūros (TATENA) standartais ir ITPS nurodytais ES standartais bei praktika.
            
            
            
               Būtina modernios visuomenės funkcionavimo sąlyga – patikimas energijos tiekimas už prieinamą kainą, o tam, kad tokia visuomenė išliktų tvari, būtina riboti jo poveikį aplinkai bei klimatui. Šį tikslą, įgyvendinus naujausius teisės aktus, kuriais reglamentuojamas energijos vartojimo efektyvumas, atsinaujinantieji energijos ištekliai ir elektros energijos rinka, padės pasiekti efektyvesnis išteklių ir energijos vartojimas, be kita ko, gyvenamųjų pastatų sektoriuje, ir platesnis atsinaujinančiųjų išteklių energijos naudojimas. Padėti pasiekti šiuos tikslus gali ir paslaugų bei infrastruktūros sričių viešieji pirkimai.
            
            
            
               Energetinis saugumas taip pat gali būti padidintas gerinant ir plečiant jungtis tarp kaimyninių šalių. Kad būtų nustatyti bendros svarbos projektai, kuriems galėtų būti skiriama ES finansinė parama, labai svarbus Armėnijos nuolatinis aktyvus įsitraukimas į daugiašalį bendradarbiavimą įgyvendinant Rytų partnerystės programą. Norint užtikrinti Armėnijos energetinį saugumą ir saugą, labai svarbu toliau dėti pastangas, kad, remiantis ITPS nurodytais TATENA standartais ir ES standartais bei praktika, būtų užtikrinta aukšto lygio branduolinė sauga, gerinamas energijos vartojimo efektyvumas ir skatinama naudoti atsinaujinančiųjų išteklių energiją pagal aiškiai nustatytus investavimo prioritetus.
            
            
            
               Galiausiai, vienas svarbiausių tikslų turi išlikti Mecamoro branduolinės elektrinės uždarymas ir saugus eksploatacijos nutraukimas, taip pat kuo ankstesnis tam skirtų veiksmų gairių / veiksmų plano priėmimas, atsižvelgiant į poreikį pakeisti šią elektrinę naujais pajėgumais ir taip užtikrinti Armėnijos energetinį saugumą ir darnaus vystymosi sąlygas.
            
            
            
               4. Judumas ir žmonių tarpusavio ryšiai
            
         
         
            
            
               Šalys bendradarbiaudamos sieks lengvinti savo piliečių judumą ir plės žmonių tarpusavio ryšių aprėptį tiksliniais veiksmais, be kita ko, skirtais jaunimui, studentams, tyrėjams, menininkams, kultūros sektoriaus ir verslo subjektams. ES pripažįsta Armėnijos prašymo pradėti dialogą dėl vizų režimo liberalizavimo svarbą. ES tikisi atėjus laikui apsvarstyti galimybę pradėti tokį dialogą.
            
            
            
               Migracijos srautų valdymas bus grindžiamas vizų režimo supaprastinimo susitarimu / readmisijos susitarimu. ES pripažįsta Armėnijos vaidmenį priimant pabėgėlius iš Sirijos, kuris suteikia jai teisę į 
               
                  ES regioninio patikos fondo, sukurto reaguojant į krizę Sirijoje
               
               
                  3
               , paramą.
            
            
            
               Kad būtų galima įveikti pasaulinės rinkos keliamus iššūkius, būtini patikimi visų lygmenų gebėjimai tiek versle, tiek viešojo administravimo sektoriuje. Būtina stiprinti ankstyvąjį ugdymą, pradinį, vidurinį ir aukštąjį mokymą bei profesinį rengimą, taip pat ugdymo bei mokymo sistemos ir verslo subjektų bendradarbiavimą, kad jie visapusiškai padėtų plėtoti tuos gebėjimus. Armėnijai prisijungus prie programos „Horizontas 2020“, ypač daug dėmesio bus skiriama moksliniams tyrimams ir inovacijoms.
            
         
         
            
                  
                     (1)
                  JOIN(2015) 50 final, 2015 11 18.
               
               
                  
                     (2)
                  Žr. keturias II dalies „Prioritetai“ antraštes.
               
               
                  
                     (3)
                  2014 m. gruodžio 10 d. Komisijos sprendimas C(2014) 9615 dėl Europos Sąjungos regioninės plėtros fondo, sukurto reaguojant į krizę Sirijoje (fondo „Madad“).